শিনা হত্যাকাণ্ডে দুই অভিযুক্ত ইন্দ্রাণী-সঞ্জীব খন্নার মেয়ে বিধির বয়ান সিবিআই গতমাসে নথিভুক্ত করেছিল। প্রকাশিত সেই বয়ান থেকে জানা গিয়েছে, রাহুল-শিনার সম্পর্ক নিয়েই মুখোপাধ্যায় পরিবারে জটিলতা সৃষ্টি হয়েছিল। 
ইন্দ্রাণীর মেয়ের বয়ান অনুযায়ী, ২০০৫ সালে শিনা মুম্বইয়ের মার্লো ফ্ল্যাটে তাঁদের সঙ্গে থাকতে শুরু করেছিলেন। ইন্দ্রাণী বিধিকে জানিয়েছিলেন, শিনা তাঁর বোন। বিধি বছর চারেক পরে আবিষ্কার করেন, শিনা এবং রাহুলের মধ্যে প্রেমের সম্পর্ক তৈরি হয়েছে। সেই সম্পর্ক নিয়ে পিটার-ইন্দ্রাণীর নিয়মিত ঝগড়া শুরু হয়। বিধির বয়ান, ‘আমার মা রাহুলকে একদমই পছন্দ করতেন না। কিন্তু আমার বাবা (পিটার) ওদের সম্পর্কে বাধাও দিতে পারতেন না’। ইন্দ্রাণী বিধিকে শিনা-রাহুলের সঙ্গে যোগাযোগ রাখতেই বারণ করেছিলেন। কিন্তু ওই সময়েই বিধি জেনে যান, শিনা তাঁর মায়ের মেয়ে! সে কথা জিজ্ঞাসা করতেই ক্ষেপে গিয়েছিলেন ইন্দ্রাণী। বিধিকে জোর বকুনি দিয়ে ইন্দ্রাণী দাবি করেন, রাহুল মিথ্যা কথা বলছেন। শুধু তা-ই নয়, তিনি পরিবারে ভাঙন ধরাতে চাইছেন। 
বাড়ির ভিতরের গন্ডগোল প্রকাশ হয়ে পড়েছিল বাইরেও। বিধি বয়ানে জানিয়েছেন, একটি বিয়ের অনুষ্ঠানে পিটার-ইন্দ্রাণী, শিনা-রাহুল ঝগড়া শুরু করেছিলেন। ২০১২ সালে এবং তার পরের বছর বিধি শিনার কাছ থেকে দু’টি ইমেল পান। তাতে তাঁর সঙ্গে যোগাযোগ রাখতে বারণ করেছিলেন শিনা। তদন্তকারী সংস্থার কাছে বিধির বয়ান, ‘২০১৩ সালে আমার মা মিখাইলকে (ইন্দ্রাণীর ছেলে) শিনার ফেসবুক অ্যাকাউন্ট ব্লক করে দিতে বলেন। গত বছর মা আমাকে বলেছিলেন, এক হিরে ব্যবসায়ীর সঙ্গে শিনার বিয়ে হয়ে গিয়েছে’। শিনা খুনের খবর পাওয়ার পরে বিধি তাঁর বাবা সঞ্জীবের কাছে এ বিষয়ে জানতে চাইলে তিনি নাকি গুরুত্বই দেননি! 
বিধির বয়ানের সঙ্গে রাহুলের দেওয়া তথ্য মিলিয়ে দেখছে সিবিআই। আজও রাহুলকে জেরা করেছেন তদন্তকারীরা। পিটার-পুত্র নিজে আজ সকালে সিবিআইয়ের কার্যালয়ে গিয়ে শিনা সম্পর্কিত কিছু তথ্য দিয়ে আসেন। পরে দুপুর দু’টো নাগাদ আবার যান সেখানে। তাঁকে দীর্ঘক্ষণ জেরা করা হয়। কার্যালয়ে ঢোকার আগে রাহুল জানান, তাঁর সঙ্গে পিটারের কোনও ঝগড়া হয়নি। তিনি ‘ঠিক সময়ে’ এ বিষয়ে বিবৃতি দেবেন। সিবিআই সূত্রের খবর, শিনা মুম্বইয়ে থ্রি বিএইচকে ফ্ল্যাটের জন্য ইন্দ্রাণীকে ব্ল্যাকমেল করেছিলেন। হুমকি দিয়েছিলেন, ফ্ল্যাট না পেলে পিটারকে জানিয়ে দেবেন, তিনি ইন্দ্রাণীর বোন নন, মেয়ে!